IPhone 12

**iPhone 12** i **iPhone 12 mini** jesu pametni telefoni koje dizajnira, razvija i prodaje Apple Inc. Četrnaesta su generacija iPhonea i nasljednici iPhonea 11. Predstavljeni su 13. oktobra 2020. tokom Appleove virtualne konferencije za medije održane u Apple Parku u Cupertinu (Kalifornija) uz luksuzne modele iPhone 12 Pro i iPhone 12 Pro Max. Prednarudžbe iPhonea 12 počele su 16. oktobra 2020, a u većini zemalja zvanično je pušten u prodaju 23. oktobra 2020. Prednarudžbe iPhonea 12 mini počele su nešto kasnije, 6. novembra 2020, a taj model zvanično je pušten u prodaju 13. novembra 2020. Ovo su prvi iPhonei koji ne dolaze s punjačem i slušalicama u kutiji; međutim, u kutiji dolazi adapter s USB-C na Lightning; ova promjena retroaktivno je primijenjena i na ranije modele poput iPhonea XR, 11 i SE druge generacije. Proizvodnja minija prestala je 21. juna 2021. zbog loše prodaje u odnosu na druge modele.

## Dizajn 
Ova dva modela predstavljaju prvi veći redizajn od iPhonea X. Ravna šasija slična je iPhoneu 5S, SE-u prve generacije, iPadima Pro od 2018. i iPadu Air četvrte generacije. Veličina ureza na vrhu ekrana ostala je ista uprkos spekulacijama da će biti uža. Ivice ekrana tanje su za 35% te je prednje staklo nešto otpornije na oštećenja u odnosu na prethodne modele.

Tokom posebne konferencije za medije nazvane "Spring Loaded" održane 20. aprila 2021, predstavljeni su novi modeli u ljubičastoj boji.

Modeli su dostupni u sljedećih šest boja: crnoj, bijeloj, crvenoj (Product Red), zelenoj, plavoj i ljubičastoj. U kutiji se i dalje nalazi adapter s priključka USB-C na Lightning. Promjena je primijenjena retroaktivno na sve ostale iPhone koji se i dalje proizvode. Da bi poštovali određene zakone u Francuskoj, kojima se nalaže da mobilni telefoni moraju dolaziti sa slušalicama, iPhonei u tom tržištu dolazit će s EarPodsima.

Na ovim modelima predstavljen je magnetni konektor MagSafe koji omogućuje magnetno priključivanje futrola i priključaka za punjenje na stražnji dio uređaja. Dodaci se također mogu položiti jedan na drugi.

Dodana je i podrška za mreže pete generacije (5G). Ovo omogućava teoretski maksimalnu brzinu prenosa do 4Gbps prilikom preuzimanja i do 200Mbps prilikom postavljanja sadržaja. Međutim, jedino modeli koji se prodaju u SAD-u podržavaju bržu tehnologiju mmWave; ostali modeli podržavaju pojaseve ispod 6GHz. Dodana je i mogućnost "pametnog podatkovnog prometa" koja omogućuje 5G samo kad su brzine i kvalitet signala bolji u odnosu na 4G, čime se također čuva vijek trajanja baterije.

#### Ekran 
iPhone 12 ima 6,1-inčni ekran s rezolucijom od  piksela i gustoćom od 460ppi. iPhone 12 mini ima 5,4-inčni ekran s rezolucijom od  piksela i gustoćom od 476ppi. Oba modela imaju ekran Super Retina XDR OLED s maksimalnim osvjetljenjem do 1200 nita, identično iPhoneu 12 Pro.

#### Baterija 
Kapacitet baterije iPhonea 12 jest 10,78Wh (2815mAh), što je nešto manje u odnosu na iPhone 11 – 11,81Wh (3110mAh) – a identično bateriji iPhonea 12 Pro. Kapacitet baterije iPhonea 12 mini jest 8,57Wh (2227mAh). Poput ranijih iPhonea, baterija nije dizajnirana da je korisnici mijenjaju, već je potrebno servisiranje uređaja.

#### Čip 
Oba modela imaju procesor Apple A14 Bionic, prvi mobilni sistem na čipu (SoC) vrste ARM proizveden u procesu 5nm. Međutim, za razliku od prethodnih godina, ovo nisu prvi Appleovi uređaji s novim procesorom iz A-serije; iPad Air četvrte generacije prvi je uređaj s ovim procesorom. Oba modela koriste Qualcommov modem X55 5G.

#### Kamera 
iPhone 12 i 12 mini imaju dvije stražnje kamere od 12 megapiksela: širokougaonu i ultraširokougaonu. Širokougaona ima objektiv od sedam elemenata sa žarišnom dužinom od 26mm i otvorom blende od ƒ/1,6 koji hvata 27% više svjetla u odnosu na otvor blende od ƒ/1,8 na iPhoneu 11.

Sve kamere sada podržavaju noćni režim za fotografije i ubrzane videozapise u punoj rezoluciji.

Prednja je kamera od 12 megapiksela s otvorom blende od ƒ/2,2 i ovo je prva prednja kamera na iPhoneu koja podržava noćni režim. Chris Velazco iz *Engadgeta* pohvalio je mogućnost bežičnog punjenja pomoću MagSafea, redizajnirani sistem kamera te znatno poboljšani ekran koji je sad u skladu s luksuznim modelima iPhonea.

Apple je naišao na kritike zbog činjenice da je Face ID i dalje jedini biometrijski način otključavanja uređaja, što je bilo osjetno tokom pandemije COVID-a 19 jer mobitele s Face ID-jem nije bilo moguće otključati s maskom. S verzijom 14.5 iOS-a omogućeno je otključavanje s uparenim Apple Watchem, dok je od verzije 15.4 moguće otključati telefon s maskom bez Apple Watcha. iPhone SE treće generacije trenutno je jedini iPhone koji podržava Touch ID, alternativni način otključavanja koji se oslanja na otisak prsta umjesto analize lica. Sve modele moguće je otključati šifrom u slučaju da biometrijska autentifikacija nije moguća.

iPhone 12 mini naišao je na mješovitu reakciju kritičara. Pohvale su se odnosile na manju veličinu u odnosu na ostale modele, a kritike na cijenu i lošiji kapacitet baterije u odnosu na standardni 12, mada je izdržljivost baterije na miniju bolja od iPhonea SE druge generacije.

### Problemi s OLED-ekranom 
U prve dvije sedmice nakon puštanja u prodaju na Appleovom zvaničnom forumu korisnici su prijavili problem s iPhoneima 12 i 12 Pro u kojem navode da se crni pikseli OLED-ekrana ne isključuju u potpunosti na tamnim ekranima što dovodi to "ružnog sjaja". Otada su brojni korisnici prijavili isti problem te podijelili mnoge slike i videozapise na kojima je vidljiv problem. Apple se nije oglasio.

### EarPods i adapter za napajanje 
Navodeći želju za očuvanjem okoliša, Apple je uklonio žičane slušalice EarPods i adaptere za napajanje (punjače) iz svih novih pakiranja za iPhone, uključujući 12 i 12 Pro. Navode da se uklanjanjem smanjuje količina elektroničkog otpada i sama veličina kutije iPhonea, što dozvoljava prevoz više kutija odjednom na paletama i time se smanjuje ugljični otisak. U kutijama se sada nalazi kabal USB-C na Lightning koji nije kompatibilan s adapterima koje je Apple prije pakirao s uređajima jer im je izlaz za USB-A. Korisnici i dalje mogu koristiti postojeće adaptere s tim izlazom, ali ako žele koristiti brzo punjenje moraju kupiti posebni adapter s izlazom USB-C.

U decembru 2020. brazilska organizacija za zaštitu potrošača Procon-SP zatražila je od Applea da dostavi dokaz da uklanjanje punjača iz pakiranja pozitivno utječe na okoliš. Organizacija tvrdi da uklanjanje šteti potrošačima i želi prisiliti kompaniju da punjač vrati u pakiranje jer smatraju da je neophodna komponenta.

Došlo je i do kontroverze nakon što je otkriveno da je Apple uklonio punjač radi smanjenja troškova, a ne čuvanja okoliša.

### Mogućnost popravaka 
iFixit i australski jutjuber Hugh Jeffreys otkrili su da veliki broj ključnih komponenata, poput kamera, neće funkcionirati kako treba ili će se prikazati upozorenja ako se zamijene novima ili onima iz identičnih modela. Interni Appleovi dokumenti navode da će počev od iPhonea 12 autorizirani tehničari morati pokrenuti interni alat za konfiguraciju sistema koji će upariti i reprogramirati zamijenjene dijelove kako bi ispravno radili. iPhone 12 mini nije imao problema pri zamjeni dijelova. Apple se isprva nije oglasio, što je izazvalo sumnju da je nemogućnost zamjene zapravo metoda planirane zastarjelosti, ali su kasnije objavili verziju 14.4 iOS-a koja djelimično rješava problem tako što prikazuje upozorenje ako iPhone detektira da neka od kamera nije uparena, ali i dalje u potpunosti funkcionira.

## Također pogledajte 
* iPhone 11
* iPhone 13 Pro

## Reference 
## Vanjski linkovi 
* 

12
iPhone 12
Kategorija:Mobilni telefoni predstavljeni 2021.